b'\n_START_ARTICLE_\nVilniaus arklinis tramvajus\n_START_SECTION_\nMotorinis tramvajus\n_START_PARAGRAPH_\nTarpukariu tramvaj\xc5\xb3 Vilniuje atgaivinti \xc4\x97m\xc4\x97si vilnietis in\xc5\xbeinierius Liudvikas Pigutkovskis. Jis senuose arklinio tramvajaus vagonuose \xc4\xafreng\xc4\x97 senus vidaus degimo variklius. Taip patobulintas tramvajus, in\xc5\xbeinieriaus garbei pavadintas \xe2\x80\x9epiguteku\xe2\x80\x9c arba \xe2\x80\x9epigutka\xe2\x80\x9c, v\xc4\x97l \xc4\x97m\xc4\x97 kursuoti miesto gatv\xc4\x97mis. Ekspert\xc5\xb3 nuomone, suremontavus pab\xc4\x97gius ir b\xc4\x97gius, kelion\xc4\x97 i\xc5\xa1 Katedros aik\xc5\xa1t\xc4\x97s iki Paspie\xc5\xa1kos tur\xc4\x97jo trukti ne ilgiau kaip 10 minu\xc4\x8di\xc5\xb3. Reguliarus eismas prasid\xc4\x97jo 1924\xc2\xa0m. liepos 25 d. Ta\xc4\x8diau seni varikliai nuolat gedo, vagonai susid\xc4\x97v\xc4\x97jo, o nauj\xc5\xb3 \xc4\xafsigijimu niekas nepasir\xc5\xabpino. Be to, konkurencij\xc4\x85 sudar\xc4\x97 modernesn\xc4\x97 transporto priemon\xc4\x97\xc2\xa0\xe2\x80\x93 autobusai. Toks tramvajus, labiau turistin\xc4\x97 atrakcija nei visuomeninis transportas, i\xc5\xa1silaik\xc4\x97 dvejus metus. 1926\xc2\xa0m. arkli\xc5\xb3 tramvajaus b\xc4\x97giai i\xc5\xa1montuoti miesto magistrato nurodymu, 1932\xc2\xa0m. dalis j\xc5\xb3 panaudoti Katedros remonto metu med\xc5\xbeiagoms gabenti.\n_START_SECTION_\nElektrinis tramvajus\n_START_PARAGRAPH_\nDar XIX a. pabaigoje paai\xc5\xa1k\xc4\x97jo, kad Vilnius smarkiai pav\xc4\x97lavo\xc2\xa0\xe2\x80\x93 tuo metu jau bene 15-oje Rusijos imperijos miest\xc5\xb3 va\xc5\xbein\xc4\x97jo elektra varomi tramvajai. Miesto valdyba, ruo\xc5\xa1damasi i\xc5\xa1pirkti arklin\xc4\xaf tramvaj\xc5\xb3, 1899\xc2\xa0m. su Belgijos ir Rusijos firmomis prad\xc4\x97jo derybas d\xc4\x97l elektrinio tramvajaus \xc4\xafrengimo Vilniuje._NEWLINE_Buvo si\xc5\xablomos a\xc5\xa1tuonios miesto centr\xc4\x85 su priemies\xc4\x8diais jungian\xc4\x8dios elektrinio tramvajaus linijos. Linijoms nutiesti tur\xc4\x97jo b\xc5\xabti praplatintos gatv\xc4\x97s, nugriauti kai kurie namai, tam tikslui planuota \xc4\xafsigyti ir nugriauti du namus Arkli\xc5\xb3 gatv\xc4\x97je, dal\xc4\xaf sklyp\xc5\xb3 Jogailos gatv\xc4\x97je, 17 puo\xc5\xa1ni\xc5\xb3 nam\xc5\xb3 Pilies gatv\xc4\x97je. Iki 1913\xc2\xa0m. dauguma sklyp\xc5\xb3 buvo i\xc5\xa1pirkti, ta\xc4\x8diau iki Pirmojo pasaulinio karo elektrinio tramvajaus Vilniuje \xc4\xafvesti nepavyko. Arvydo Rimvydo \xc4\x8caplinsko nuomone, tam sutrukd\xc4\x97 sud\xc4\x97tingas miesto gatvi\xc5\xb3 platinimo bei nam\xc5\xb3 griovimo procesas ir l\xc4\x97\xc5\xa1\xc5\xb3 stygius\xc2\xa0\xe2\x80\x93 visi pinigai, skirti tramvajaus \xc4\xafvedimui, buvo pavogti Juzefo Pilsudskio su bendrais Bezdoni\xc5\xb3 apipl\xc4\x97\xc5\xa1ime, be to, prasid\xc4\x97jo Pirmasis pasaulinis karas.\n_START_SECTION_\nTramvaj\xc5\xb3 parkas\n_START_PARAGRAPH_\n1893\xc2\xa0m. ruden\xc4\xaf tarp Rostovo (dabartin\xc4\x97 Tramvaj\xc5\xb3) ir Simbirsko gatvi\xc5\xb3 \xc4\xafrengtas tramvajaus parkas\xc2\xa0\xe2\x80\x93 arklid\xc4\x97s ir vagon\xc5\xb3 laikymo vieta. Iki parko atidarymo arkliai buvo laikomi Luki\xc5\xa1ki\xc5\xb3 aik\xc5\xa1t\xc4\x97je buvusio \xc5\xa0liomos Gruvi\xc4\x8diaus cirko patalpose, pirma buvo planuojama nuolatin\xc4\xaf tramvaj\xc5\xb3 park\xc4\x85 ten ir \xc4\xafrengti, ta\xc4\x8diau v\xc4\x97liau sprendimas pakeistas. Tramvaj\xc5\xb3 parkui Antakalnyje \xc4\xafsigyta Jurijaus ir Julijos Cijunovi\xc4\x8di\xc5\xb3 valda, susidariusi i\xc5\xa1 medini\xc5\xb3 pastat\xc5\xb3 abipus dabartin\xc4\x99 Sm\xc4\x97lio gatv\xc4\x99. Viename pastat\xc5\xb3 \xc4\xafkurta parko kontora. Miesto d\xc5\xabmai rugs\xc4\x97jo 22 d. patvirtinus projekt\xc4\x85 atvesti tramvajaus b\xc4\x97giai, per rugs\xc4\x97j\xc4\xaf-lapkrit\xc4\xaf \xc4\xafrengtos trys arklid\xc4\x97s, kuri\xc5\xb3 kiekviena gal\xc4\x97jo talpinti po 64 arklius, du gara\xc5\xbeai vagonams (16 ir 20 vagon\xc5\xb3), dar\xc5\xbein\xc4\x97 \xc5\xa1ienui, sand\xc4\x97lis \xc4\xafrankiams bei administracijos kontora, visi pastatai buvo mediniai. Lapkri\xc4\x8dio 13 d. arklini\xc5\xb3 gele\xc5\xbeinkeli\xc5\xb3 bendrov\xc4\x97s atstovui generolui majorui Fiodorovui raportavus apie statyb\xc5\xb3 pabaig\xc4\x85, komisija leido i\xc5\xa1 Luki\xc5\xa1ki\xc5\xb3 aik\xc5\xa1t\xc4\x97s perkelti arklius ir vagonus, nors ne vis\xc5\xb3 pastat\xc5\xb3 stogai buvo sp\xc4\x97ti apkalti skarda. 1898\xc2\xa0m. lapkrit\xc4\xaf prireikus vietoje kaustyti arklius pastat\xc5\xb3 kompleks\xc4\x85 papild\xc4\x97 sum\xc5\xabryta kalv\xc4\x97 su keturiais \xc5\xbeaizdrais. Parkas be pertraukos veik\xc4\x97 iki Pirmojo pasaulinio karo, v\xc4\x97liau nugriautas ir apstatytas namais.'